Agid tar passa 150 cas
In fegl sgulant per infurmar ils uffants 

(anr/pap) Nadal po esser in dals pli bels temps da l’onn – ma er in dals pli trids e trists. Or d’experientscha san ins che tensiuns emoziunalas han cunzunt da quel temp la tendenza da gartegiar or da controlla e da sa midar en violenza. E quella è mintgatant drizzada vers ils uffants. Ma sper il maltractament fisic d’uffants datti er anc l’abus sexual d’uffants – atgnamain dapi in pèr onns ina tematica permanenta en las medias dal di. Per infurmar ils uffants davart las pussaivladads per chattar agid en talas situaziuns ha il servetsch per la protecziun da l’uffant dal Grischun (SPU) stgaffì in fegl sgulant ch’el vegn a repartir ils proxims dis en tut las scolas dal chantun a scolaras e scolars a partir da la terza classa primara. Sco temas principals da quel flyer vegnan tractads l’abus sexual ed il maltractament d’uffants. Ses messadi è: «Ti n'es betg sulet! Tar nus è adina insatgi qua per tai. Nus ta mussain differentas pussaivladads co ch’ins po gidar tai. Ensemen chattain nus ina soluziun, ma ti decidas sez co ch’i duai ir vinavant.» 

Passa 150 cas 
Il SPU exista dapi il 1. da mars 2001. En quests 21 mais da si’existenza han stuì – u pudì – vegnir tractads passa 150 cas che tanschan dal suspect serius fin a la fasa da l’elavuraziun cun assistenza psicologica sco che Franz Bütler, manader dal SPU, ha explitgà ier a Cuira a las medias. En quest temp èsi gartegià al SPU da fabritgar si ina prestaziun d’assistenza en tut il chantun Grischun. Cun quai è garantida ed è sa cumprovada la collavuraziun cun las instituziuns responsablas socialas, pedagogicas, medicinicas e tutelaras. En cas da basegn pon commembers dal team ir a gidar en tut las regiuns e parts dal chantun. Ina da las incumbensas principalas dal SPU è d’intermediar e da procurar per terapias adattadas che duain gidar a meglierar la situaziun a lunga vista. 

Da giuvenils per uffants 
Il flyer è vegnì creà dal giuven Simon Matz, graficher en scolaziun, en collavuraziun cun il textader per juniors Gieri Hinnen. El sa drizza spezialmain a per-sunas giuvnas ed è perquai formulà uschia ch’el è bain chapibel per uffants, el plascha dentant er als giuvenils. Matz ha punctuà ch’el saja sa mess cun grond plaschair a la lavur ed haja gì tschaffen da far insatge per il sectur social. Il team dal SPU spetga ussa, ch’entras la vasta distribuziun da quel fegl d’infurmaziun vegnian uffants e giuvenils ch’èn pertutgads directamain fatgs attent a la pussaivladad da dumandar agid tar persunas dal fatg. Tenor Bütler sa drizza mo la pli pitschna part da quels uffants directamain ad els. S’annunziadas èn surtut persunas da referiment creschidas sco magistras u mussadras che han fatg attent ad abus concret u presumà e che han dumandà sustegn. 

Suttamess a l’obligaziun da discreziun 
Il SPU è in post temporar dal chantun che sa chatta en la segunda mesadad d’ina fasa experimentala da trais onns. El è il post da consultaziun en cas da suspect u d’abus cumprovà corporal, psichic e sexual. L’offerta vasta cumpiglia tranter auter tant la cussegliaziun d’uffants e giuvenils sco er quella da geniturs, persunas da referiment ed instituziuns. La protecziun d’uffants e giuvenils periclitads tras mesiras adattadas stat en il center da la lavur. Igl è però er impurtant da sustegnair las famiglias pertutgadas e lur ambient (magistras/ magisters, mussadras/mussaders, terapeutas/terapeuts euv.). Ensemen cun autras persunas dal fatg ed instituziuns vegnan planisads ils pass che pussibiliteschan ina meglieraziun durabla da la situaziun dals pertutgads. Il SPU è cuntanschibel durant 24 uras sur il numer da telefon 081 258 31 90. Las cussegliaziuns èn gratuitas. Ils collavuraturs èn suttamess a l’obligaziun da discreziun. Igl exista perfin la pussaivladad da sa laschar cussegliar anonimamain.